CELEX: 32021R1763
Language: lv
Date: 2021-10-06 00:00:00
Title: Komisijas Īstenošanas regula (ES) 2021/1763 (2021. gada 6. oktobris), ar ko attiecībā uz Covid-19 pandēmijas izraisītās krīzes risināšanai vīna nozarē piešķirtajām atkāpēm no Īstenošanas regulas (ES) 2016/1150 groza Īstenošanas regulu (ES) 2020/600

7.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 355/3
               
            
         KOMISIJAS ĪSTENOŠANAS REGULA (ES) 2021/1763
         (2021. gada 6. oktobris),
         ar ko attiecībā uz Covid-19 pandēmijas izraisītās krīzes risināšanai vīna nozarē piešķirtajām atkāpēm no Īstenošanas regulas (ES) 2016/1150 groza Īstenošanas regulu (ES) 2020/600
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 54. panta a), b) un e) punktu,
         tā kā:
         
                     (1)
                  
                  
                     Ar Komisijas Īstenošanas regulu (ES) 2020/600 (2) tika ieviestas vairākas atkāpes no spēkā esošajiem noteikumiem, arī no Komisijas Īstenošanas regulas (ES) 2016/1150 (3) vīna nozarē, un šo atkāpju mērķis bija sniegt atspaidu uzņēmējiem, lai palīdzētu tiem pārvarēt Covid-19 pandēmijas ietekmi. Tomēr, neraugoties uz šo pasākumu lietderību, atgūt līdzsvaru starp piedāvājumu un pieprasījumu vīna tirgū nav izdevies.
                  
               
                     (2)
                  
                  
                     Covid-19 pandēmija nav kontrolējama. Ar vakcinācijas kampaņām dažos Savienības reģionos un visā pasaulē vien nepietiek, un lielākā daļa valstu joprojām piemēro pārvietošanās ierobežojumus un sociālās distancēšanās pasākumus. Šādi pasākumi aizvien ietver ceļošanas ierobežojumus, pulcēšanās ierobežojumus privātos un publiskos pasākumos, kā arī ierobežo iespēju ieturēt maltīti ārpus mājas. Minēto ierobežojumu rezultātā vīna patēriņš Savienībā turpina samazināties, vīna krājumi pieaug un – vispārīgi runājot – tiek traucēta tirgus darbība. Dažās dalībvalstīs viena trešdaļa vīna patēriņa ir saistīta ar tūrismu. Tāpēc vīna patēriņš ir turpinājis samazināties, un vīna krājumi joprojām ir ievērojami. Šādas pandēmijas sekas kopā ar Amerikas Savienoto Valstu noteiktajiem tarifiem un pavasara salnām, kas Eiropu skāra 2021. gada aprīlī, ir būtiski negatīvi ietekmējušas vīna ražotāju ienākumus Savienībā. Tiek lēsts, ka visu šo faktoru kopuma rezultātā Savienības vīna nozares apgrozījums ir samazinājies vidēji par 15–20 %, bet daži uzņēmumi ziņojuši par zaudējumiem līdz pat 40 %.
                  
               
                     (3)
                  
                  
                     Turklāt neskaidrība par krīzes ilgumu, ko joprojām ir grūti prognozēt vīrusa straujo mutāciju dēļ, vēl vairāk pastiprina pašreizējos būtiskos traucējumus Savienības vīna tirgū. Tas nozīmē, ka nozares atlabšanai būs vajadzīgs ilgāks laiks, nekā bija iespējams prognozēt 2021. gada sākumā. Līdz ar to, lai nepieļautu bankrotējušo uzņēmumu skaita pieaugumu, ir lietderīgi turpināt piedāvāt pagaidu un ārkārtas atbalstu Savienības vīna nozarei.
                  
               
                     (4)
                  
                  
                     Tiek uzskatīts, ka turpināt īstenot pasākumus, kas krīzes pārvarēšanai Savienības vīna nozarē tika ieviesti ar Īstenošanas regulu (ES) 2020/600, kura vēlāk grozīta ar Komisijas Īstenošanas regulu (ES) 2021/78 (4), ir būtiski, lai dalībvalstīm un uzņēmējiem nodrošinātu nepieciešamo elastību atbalsta programmu īstenošanai Savienības vīna nozarē. Konkrēti, iespēja dalībvalstīm, kad vien tas vajadzīgs gada laikā, ieviest izmaiņas attiecīgajās valsts programmās ir ļāvusi tām ātri reaģēt uz pēdējo mēnešu ārkārtas apstākļiem un iesniegt izmaiņas savās atbalsta programmās, tiklīdz tas tiek uzskatīts par nepieciešamu. Šī elastība ir ļāvusi tām ieviest jaunus pasākumus, optimāli izmantot jau ieviestos pasākumus un, ņemot vērā strauji mainīgo situāciju tirgū, vajadzības gadījumā daudz biežāk pasākumus pielāgot. Turklāt elastība, kas ieviesta attiecībā uz ražas priekšlaicīgas novākšanas pasākuma īstenošanu, ir ļāvusi uzņēmējiem iegūt laiku, kas nepieciešams, lai šo pasākumu ieplānotu un lai atrastu vajadzīgo darbaspēku darbam sarežģītajos Covid-19 pandēmijas apstākļos.
                  
               
                     (5)
                  
                  
                     Sagaidāms, ka Covid-19 pandēmijas sekas būs jūtamas arī pēc 2021. gada beigām un vēl ilgi 2022. finanšu gadā, tāpēc ir jānosaka, ka pasākumi, kas noteikti Īstenošanas regulas (ES) 2020/600 2. pantā, jāpiemēro vēl visu 2022. finanšu gadu. Tomēr, tā kā Komisijas Deleģētās regulas (ES) 2020/592 (5) 3. un 4. pantā izklāstītos pasākumus no atbalsta programmām vīna nozarē var finansēt tikai 2020. un 2021. finanšu gadā, uz šo pasākumu piemērošanu pagarinājumam nebūtu jāattiecas.
                  
               
                     (6)
                  
                  
                     Tāpēc Īstenošanas regula (ES) 2020/600 būtu attiecīgi jāgroza.
                  
               
                     (7)
                  
                  
                     Lai 2021. un 2022. finanšu gadā nodrošinātu šādu pasākumu nepārtrauktību, šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no 2021. gada 16. oktobra.
                  
               
                     (8)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Īstenošanas regulā (ES) 2020/600
            Īstenošanas regulas (ES) 2020/600 2. pantu groza šādi:
            
                        1)
                     
                     
                        panta 1. punktu aizstāj ar šādu:
                        
                           “1.   Atkāpjoties no Īstenošanas regulas (ES) 2016/1150 2. panta 1. punkta, attiecībā uz pasākumiem, kas minēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā un Komisijas Deleģētās regulas (ES) 2020/592 (*1) 3. un 4. pantā, vajadzības gadījumā 2020. un 2021. finanšu gadā, bet ne vēlāk kā 2021. gada 15. oktobrī, dalībvalstis var ieviest izmaiņas savās valsts atbalsta programmās vīna nozarē, kā minēts Regulas (ES) Nr. 1308/2013 41. panta 5. punktā.
                           Turklāt šādas izmaiņas savās valsts atbalsta programmās dalībvalstis vajadzības gadījumā var ieviest 2022. finanšu gadā, bet ne vēlāk kā 2022. gada 15. oktobrī, tomēr tikai attiecībā uz pasākumiem, kas minēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā.
                        
                        
                           (*1)  Komisijas Deleģētā regula (ES) 2020/592 (2020. gada 30. aprīlis) par pagaidu ārkārtas pasākumiem, ar kuriem atkāpjas no konkrētiem Eiropas Parlamenta un Padomes Regulas (ES) Nr. 1308/2013 noteikumiem, lai novērstu Covid-19 pandēmijas un ar to saistīto pasākumu izraisītos tirgus traucējumus augļu un dārzeņu nozarē un vīna nozarē (OV L 140, 4.5.2020., 6. lpp.).”;"
                        
                     
                  
                        2)
                     
                     
                        panta 2. punkta ievadfrāzi aizstāj ar šādu:
                        
                           “2.   Atkāpjoties no Īstenošanas regulas (ES) 2016/1150 8. panta, 2020., 2021. un 2022. finanšu gadā dalībvalstis var:”.
                        
                     
                  
         
            2. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 16. oktobra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 6. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2020/600 (2020. gada 30. aprīlis), ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39 (OV L 140, 4.5.2020., 40. lpp.).
         
            (3)  Komisijas Īstenošanas regula (ES) 2016/1150 (2016. gada 15. aprīlis), kurā izklāstīti noteikumi par Eiropas Parlamenta un Padomes Regulas (ES) Nr. 1308/2013 piemērošanu valsts atbalsta programmām vīna nozarē (OV L 190, 15.7.2016., 23. lpp.).
         
            (4)  Komisijas Īstenošanas regula (ES) 2021/78 (2021. gada 27. janvāris), ar kuru groza Īstenošanas regulu (ES) 2020/600, ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39 (OV L 29, 28.1.2021., 5. lpp.).
         
            (5)  Komisijas Deleģētā regula (ES) 2020/592 (2020. gada 30. aprīlis) par pagaidu ārkārtas pasākumiem, ar kuriem atkāpjas no konkrētiem Eiropas Parlamenta un Padomes Regulas (ES) Nr. 1308/2013 noteikumiem, lai novērstu Covid-19 pandēmijas un ar to saistīto pasākumu izraisītos tirgus traucējumus augļu un dārzeņu nozarē un vīna nozarē (OV L 140, 4.5.2020., 6. lpp.).